ยืนยันไม่มีการก่อตัวของพายุซงด่าที่กำลังเคลื่อนเข้าสู่ไทย 29 กรกฎาคม-1 สิงหาคมนี้
ศูนย์ต่อต้านข่าวปลอมประเทศไทย ดำเนินการตรวจสอบข้อเท็จจริงจาก กรมอุตุนิยมวิทยา  กระทรวงดิจิทัลเพื่อเศรษฐกิจและสังคม เกี่ยวกับการเผยแพร่ข้อมูลในสื่อออนไลน์เกี่ยวกับพายุ  ซงด่ากำลังเคลื่อนตัวเข้าสู่ประเทศไทยตอนบน ในภาคตะวันออกเฉียงเหนือ ตอนบนด้านตะวันออก ระหว่างวันที่ 29 กรกฎาคม – 1 สิงหาคม 2565 พบว่า เป็นข้อมูลเท็จ จากการคาดการณ์ของกรมอุตุนิยมวิทยา ยังไม่มีการก่อตัวของพายุดังกล่าวในวันนี้ และจากอิทธิพลของมรสุมตะวันตกเฉียงใต้ที่ปกคลุมทะเลอันดามัน ภาคใต้และอ่าวไทยมีกำลังอ่อน ขณะที่ลมใต้และลมตะวันออกเฉียงใต้ พัดปกคลุมภาคตะวันออกเฉียงเหนือตอนล่าง ภาคกลาง รวมทั้งกรุงเทพมหานครและปริมณฑล ทำให้ประเทศไทยตอนบนมีฝนลดลง แต่ยังคงมีฝนฟ้าคะนองเกิดขึ้นได้และมีฝนตกหนักบริเวณภาคใต้ ส่วนในวันที่ 30 กรกฎาคม-1 สิงหาคม 2565 ประเทศไทยจะมีฝนเพิ่มขึ้น บริเวณภาคเหนือ  ภาคตะวันออกเฉียงเหนือ ภาคตะวันออกและภาคใต้ฝั่งตะวันตก ส่วนคลื่นลมบริเวณทะเลอันดามันและอ่าวไทยจะมีกำลังแรงขึ้น โดยมีคลื่นสูง 1 – 2 เมตร บริเวณที่มีฝนฟ้าคะนองคลื่นสูงมากกว่า  2 เมตร ทั้งนี้ ขอความร่วมมือประชาชนไม่ส่งต่อข้อมูลที่ไม่เป็นความจริง เพื่อไม่ให้เกิดความสับสนตื่นตระหนกและติดตามการรายงานสภาพอากาศจากกรมอุตุนิยมวิทยาอย่างใกล้ชิด